Jinamizi la kutisha

Jinamizi la kutisha

Daudi alikuwa mchumba wangu niliyempenda kama pumzi ya moyo
wangu.Alikuwa barobaro mtanashati aliyetoka katika familia iliyojaa
ukwasi.Alinipenda nikampenda tukapendana sana.Hakuna ambaye hakufahamu
kuhusu uhusiano wetu wa kimapenzi.Daudi alinimiminia mahaba nikawa
sijiwezi nikafia kwake.Nilimpenda mpaka mapenzi yangu kwake
yakakithiri.Nilipokuwa naye nilijiona huru sana.Aghalabu alipenda
kunitembeza mjini kwa gari lake aina ya Mercedez Benz.Kila wikendi
alinichukua kutoka chuoni na kunipeleka katika duka kuu kadhaa.Yeye
hunisihi nichague chochote nilichokitaka na yeye angemalizana na malipo.

Aghalabu ningetafuta viatu vya kichuchumio vizuri na magauni
mazurimazuri.Baadaye ningetafuta mafuta ya kujipaka yaliyokuwa na harufu
nzuri pamoja na marashi.Daudi angeongeza vitu vya ziada ambavyo mimi
mwenyewe sikuwa nimemwagiza.Baada ya kumaliza shughuli ya ununuzi
hunipeleka kwenda kupunga hewa katika bustani moja lenye mandhari ya
huba.Bustani hili huwa na maua ya waridi ninayoyaenzi.Mahala pale ndipo
hunipeleka ili kuogelea.Mara ya kwanza Daudi aliponipeleka pale sikujua
kupiga mbizi ila alinifunza kwa upole hadi nikawa stadi zaidi yake.

Isitoshe hunipeleka katika mkahawa mmoja mashuhuri na kuniambia niagize
nikitakacho.Mimi huagiza biriani na ninapoagiza hunisihi tule pamoja
katika sahani moja kama wapenzi wapendanao.Daudi humwomba mhudumu
aniletee sharubati.Sisi hutembea pamoja tukiwa tumeshikana mikono na
tumeng'ong'onezeana maneno yetu ya mahaba.Mara huagua vicheko mpaka
wapita njia wabaki wakitutazama na jicho la uhasama ila sisi huwa
hatujali wala kubali.

Aliponitaarifu amepata kazi ng'ambo nilimwomba kusitisha safari
yake.Wakati huo nilikuwa katika mwaka wa tatu chuoni.Alikuwa ameahidi
kufunga nikahi na mimi ila nilihisi uzito kumruhusu aende.Tulikuwa
tumezoeana na kwa kuwa mazoea yana taabu nilihisi ningebaki mpweke Baada
ya yeye kuondoka kwenda ng'ambo,nilishangaa mbona aamue kwenda kazi ya
ng'ambo na tayari alikuwa na pesa nyingi kupindukia.Alinikumbusha kwamba
pesa sabuni ya roho na azimio lake kuu ni kuwa hatimaye angefunga pingu
za maisha na mimi hakutaka hata siku moja niteseke.Sikuwa na budi ila
kumwacha aende ingawa shingo upande.

Habari hizi zote nilizipokea kwenye simu yangu ya mkononi.Nilipomaliza
kuongea naye nilijikuta nalia kwikwikwi! tu.Rafiki yangu Zulekha ndiye
aliyenibembeleza nikafuta machozi.Hatimaye Daudi alienda ng'ambo na
tukakosa mawasiliano kwa takribani miezi mitatu.Wakati huu wote
nilipatwa na tumbo joto nisijue kama mwenzangu alikuwa amefika salama au
alipata ajali njiani iliyomsababishia kuniondokea.Nilijaribu kila
mtandao wa kijamii lakini sikupata kutimiza kiu yangu.Baada ya miezi
mitatu ndipo nilipopokea barua kutoka kwake.Nilifurahi kama kibogoyo
aliyeota meno.

Barua yenyewe ilikuwa kama ifuatavyo,

S.L.P 8900,
Lamu.

13/03/22.

Kwa mchumba wangu Waridi,

Pokea salamu mpwitompwito kutoka kwa mume wako
mtarajiwa.Hujambo?Waendeleaje na masomo yako ya uzamili kipenzi.Familia
nayo haijambo.Nina furaha moyoni kwa kukutana na wewe na hatimaye wewe
kunikubali.Nilipokuja na ombi langu la uchumba kwako nilikuwa na hofu
kuwa ungenikataa kutokana ukwasi wangu lakini mwishowe ikageuka kuwa
wewe ni binti wa kipekee uliyeumbwa ukaumbika.Wewe mali safi
eti.Umebarikiwa katika urembo na tabia.Vilevile una akili timamu
inayofanya kazi mchana kutwa na usiku kucha.Nakupenda malaika
wangu.Nimekupeza kwa yakini.

Upweke unanitia kiwewe nahofia sije ukawa umepata walaghai huko.Tunza
penzi letu na hatimaye matunda yake utayavuna.Nimekutamani malaika
wangu.Nahisi ningekuwa kariku nawe nikukumbatie unikumbatie nihisi
afadhali maana wewe tabibu wangu.Nikiwa nawe napata siha ila
ukiniondokea napata uwele.Ni matumaini yangu kwamba umekuwa ukipokea
pesa ambazo hukutumia kila mwisho wa mwezi.Sitaki ukose
chochote.Ninataka uishi kama malkia.Ungependa nikuletee zawadi gani
nikirudi?Nitajie na hakika utaipata iwe ya bei rahisi au ya bei ghali
Daudi atainunua kwa ajili yako.

Madhumuni ya kukukwandikia waraka huu ni kuwa nimefaulu kazini na
nikirudi sitakuwa tajiri tu bali mheshimiwa.Jambo jingine ni kwamba
narudi hivi karibuni tufunge ndoa.Najua tulikubaliana kuwa umalize
masomo yako kwanza ila ninahisi nisipokuoa uwe mke wangu utapata
mwengine.Naja kipenzi changu kutimiza ahadi yangu kwako.Nishakata tiketi
ya ndege hivyo hii wiki haitaisha nitakuwa na wewe.

Ni wako,

Daudi Mzimamoto.

Barua hii karibu initoe roho.Nilifurahi kwamba alikuwa anarudi lakini
suala la ndoa nilikuwa siko tayari.Ndoa si lelemama eti.Nilitakiwa
nijipange.Kusema kweli sikutaka njia mbili zilizomshinda fisi sembuse
mimi.Nilitaka kumwambia Daudi ukweli ila nilihisi kuzuiwa."Nitawezaje na
ninampenda?" nilijiuliza.Haukupita mwezi Daudi alikuwa amerudi.Hakusita
kunitembelea chuoni na kunitolea zawadi nilizokuwa nimeagiza na nyingine
alizojiagiza.

Baada ya mazungumzo mafupi aliniomba nijiandae ili tutoke.Kwa kweli
sikujua alikuwa ananipeleka wapi.Nilijitayarisha haraka na kumfuata.Gari
liliwashwa na tukang'oa nanga.Daudi alikuwa amenyamaza kimnya garini
mpaka nikahisi si salama tena. Nilikatisha kunyamaza kwake kwa kumwuliza
kule tulikokuwa tunaenda.Daudi alitabasamu na kuniambia nivute
subira.Punde si punde alitoa kitambaa cha rangi ya samawati na kunifunga
macho kisha akanambia,"Usijali mpenzi utapapenda."

Tulipofika alinifungua kitambaa na nikaona jumba kubwa mbele yangu.Mbali
na jumba,Daudi alikuwa amepiga goti huku akiwa na pete mkono wake wa
yamini akinitaka niwe mke wake.Kabla hajamaliza kuongea nilijikuta
nimekataa ombi lake.Ghafla bin vuu alitoa bastola na kuniambia kuwa mimi
nilikuwa wake na kwa vile nimemkataa itabidi nife.Nilitamani nikimbie
lakini ningepatikana na walinzi wake.Alielekeza bastola upande wangu
tayari kunifyatulia risasi.Kabla hajanifyatulia risasi niliamka
nikajikuta kitandani huku kijasho chembamba kikinitoka.

"Jinamizi hili limetoka wapi?" nilijiuliza ila nilishukuru Maulana kwa
kuhifadhi uhai wangu.Kumbe ilikuwa ndoto mbaya tu.